Rann of Kutch

Rann of Kutch, også kjent som Great Rann of Kutch, Greater Rann of Kutch eller Rann of Kachchh (gujarati: કચ્છનું મોટું રણ), er et stort, sesongbasert saltsjøområde i det sørvestlige India og sørlige Pakistan på ca. 23 000 km² (ca. 28 000 km² med Little Rann of Kutch). Det ligger i Tharørkenen i distriktet Kutch i den indiske delstaten Gujarat og Sind-provinsen i Pakistan.
Navnet «Rann» kommer fra hindi-ordet ran (रण) som betyr «saltmyr» eller «saltsump». Hindi-ordet kommer igjen fra ordet iriṇa (इरिण) på sanskrit/vedisk, som er nevnt i Rigveda og Mahabharata.
Området var opprinnelig en grunn arm av Arabiahavet. Ved heving av havbunnen ble denne bukten skilt fra havet og det oppstod en stor saltsjø, som i antikken fortsatt var farbar. Over tid ble innsjøen til en flat saltmyr ved avsetning av salt fra sjøen. Denne saltmyren er jevnlig oversvømmet med opptil 50 centimeter i den korte regntiden fra juli til september. Bare noen sandige, saltfrie steder rager 2-3 meter over vannoverflaten. I denne perioden munner også flere elver ut i saltsjøen. I den tørre sesongen renner kun Luni gjennom Rann of Kutch.
Pakistans krav på deler av Rann of Kutch førte i april 1965 til en kortvarig krig mellom India og Pakistan. En internasjonal voldgiftsdomstol i Genève avsa i 1968 kjennelse for at ca. 90 % av området skulle tilfalle India.


== Geografi ==
Great Rann of Kuch, Little Rann of Kuch og Banni-gresslettene på dens sørlige grense, ligger i distriktet Kutch og dekker et område på om lag 30 000 km² mellom Kutchbukta og munningen av Indus i det sørlige Pakistan. Myra kan nås fra landsbyen Kharaghoda i Surendranagar-distriktet.
I Indias sommermonsun er den flate ørkenen bestående av saltig leire og mudderflater, i snitt 15 meter over havet, fylt med stående vann blant sandige holmer med tornete kratt, oppvekststeder for noen av de største flokkene av rosenflamingoer og dvergflamingoer, og det er et naturreservat. I sin største utstrekning er Kutchbukta i vest og Cambaybukta i øst begge forente under monsunen.
Ved oversvømmelser søker dyrene, inkludert den indiske villeselen, tilflukt på høyereliggende øyer kalt bets.
Området var en stor og grunn arm av Det arabiske hav frem til en kontinuerlig geologisk landheving skapte et skille fra havet, med en enorm innsjø som resultat. Denne var farbar fortsatt i perioden da Aleksander den store levde og herjet i regionen. Ghaggar-elven, som i dag renner ut i ørkenen i det nordlige Rajasthan, munnet tidligere ut i Rann of Kutch, men den nedre delen av elven tørket opp etter at dens oppstrøms sideelver ble tatt av Indus og Ganges for flere tusen år siden. Spor av deltaet og dens sidekanaler på den nordlige grensen av Rann of Kutch ble dokumentert av Geological Survey of India i 2000.
Elven Luni, som har utspring i Rajasthan, renner ut i ørkenen i det nordøstlige hjørnet av Rann of Kutch. Andre elver som fører med seg vann til området er Rupen (fra øst) og Vest-Banas (fra nordøst).
Området er blant de varmeste i India.


== Flora og fauna ==
Plantelivet i saltmyra består av gressarter i slektene Apluda and Cenchrus.
Rann of Kutch er det eneste stedet i Pakistan og India hvor flamingoer kommer til for å formere seg. Det finnes 13 arter av lerker i Rann of Kutch. Little Rann of Kutch er kjent for viltreservatet for den indiske villeselen, Indian Wild Ass sanctuary, hvor verdens siste populasjon av indisk villesel (Equus hemionus khur eller khar) fortsatt finnes. Andre pattedyr i området inkluderer indisk ulv (Canis indica), ørkenrev (Vulpes vulpes pusilla), gullsjakal (Canis aureus), Indisk gasell (Gazella bennettii), nilgau (Boselaphus tragocamelus) og den truede hjorteantilopen (Antilope cervicapra).
Saltmyrene er også et hvilested for trekkfugler og hjemmet til mer enn 200 fuglearter, inkludert utrydningstruede hindutrappe (Eupodotis indica) og kragetrappe (Chlamydotis undulata).
Området er kjent for sitt «dansende lys», et uforklarlig lysfenomen som har blitt observert  i Rann of Kutch og de tilstøtende Banni-gresslettene og dens årstidsavhengige myrlendte våtmarksområder i mørke. Lokalt er dette fenomenet kjent som Chir Batti («spøkelseslys»).


=== Trusler og vern ===
Selv om det meste av Rann of Kutch ligger innenfor verneområder, er habitatene sårbare for storfebeite, vedsamling og industri som omfatter saltutvinning, alle faktorer som kan innebære motortrafikk og dette forstyrrede dyrelivet. Det er flere viltreservater og vernede reservater på den indiske siden av Rann of Kutch. Fra byen Bhuj kan ulike områder med rikt dyreliv og økologi i Kutch-distriktet besøkes, slik som Indian Wild Ass Sanctuary, Kutch Desert Wildlife Sanctuary, Narayan Sarovar Sanctuary,Kutch Bustard Sanctuary, Banni Grasslands Reserve og Chari-Dhand Wetland Conservation Reserve etc.
På den pakistanske siden i Sind-provinsen har den pakistanske regjeringen opprettet Rann of Kutch Wildlife Sanctuary.


== Historie ==
I India danner danner den nordlige enden av Greater Rann of Kutch den internasjonale grensen mellom India og Pakistan. Grensen er tungt patruljert av indiske grensevakter tilhørende Border Security Force (BSF) og den indiske hæren. Disse gjennomfører også øvelser her for å akklimatisere sine tropper til dette tøffe terrenget.Dette ugjestmilde salte lavlandet som er rik på naturgass, er en del av India og Pakistans pågående grensetvist om Kori Creek. I april 1965 bidro en tvist i dette området til andre indo-pakistanske krig, da kamper brøt ut mellom India og Pakistan. Senere samme år klarte Storbritannias statsminister Harold Wilson overbevise begge land om å gjøre en slutt på krigshandlingene og sette opp et tribunal for å løse uenighetene. Voldgiftsdomstolen kom frem til en dom i 1968 som gjorde at Pakistan fikk 10 % av landets oppsatte krav på 9 000 km². Størstedelen av området forble dermed i India. Spenningen mellom landene økte igjen etter Atlantique-hendelsen.


== I populærkultur ==
J. P. Duttas bollywoodfilm Refugee ble filmet i Great Rann of Kutch og andre steder i Kutch-distriktet i Gujarat, India. Denne filmen er sies å ha blitt inspirert av den berømte historien til Keki N. Daruwalla Love Across the Salt Desert, hvis handling er satt til Great Rann of Kutch, og som også er inkludert som en av de korte historiene i den indiske skolens ordinære lesebok i engelsk for 12. klasse, utarbeidet av NCERT.


== Se også ==
Little Rann of Kutch
Kori Creek
Saltslette


== Referanser ==

The Great Run of Kutch; Dec 10, 2006; The Indian Express Newspaper
Rann of Kutch seasonal salt marsh (IM0901); Ecoregion Profile, Flooded Grasslands and Savannas; World Wildlife Fund Report. Se også: Rann of Kutch seasonal salt marsh (IM0901); Flooded Grasslands and Savannas; WildWorld; Alle tekster av World Wildlife Fund © 2001; National Geographic Society


== Eksterne lenker ==
(en) Rann of Kutch – kategori av bilder, video eller lyd på Commons 
Rann of Kutch Festival Astrology
World Wildlife Fund: Terrestrial Ecoregions: Rann of Kutch
Satellite views comparing summer and winter conditions in the Rann of Kutch Arkivert 6. september 2005 hos Wayback Machine.
Little Rann of Kutch National Park
Worldwildlife.org
Desert (Rann of Kutch) wetlands; 06 February 2003; WWF Global website
KACHCHH PENINSULA AND THE GREAT RANN; The Geological Survey of India, Ministry of Mines, Government of India
Archived News Articles from India Environmental Portal on: Rann of Kutch
Archived News Articles from India Environmental Portal for a Search made for: Banni grasslands
Trip Record: Photos of Friends on a motorbike trip through Kutch visiting the Great Rann of Kutch passing through Kala Dungar (Black hill), snow white Rann, then they visit the Dholavira Harappan excavation site. Then biking through Banni grasslands they see Indian Wild Ass there and Chari-Dhand Wetland Conservation Reserve. They then Bike to Lakhpat fort village and also Mandvi beach.. Se også [4].